Issiqxona xoʻjaliklarini rivojlantirish va faoliyati samaradorligini oshirishga doir qoʻshimcha chora-tadbirlar toʻgʻrisida
(resolution, 2026-01-07)

Oʻzbekiston Respublikasi Prezidentining “Issiqxona xoʻjaliklari faoliyati samaradorligini oshirish va eksport hajmini koʻpaytirishga doir qoʻshimcha chora-tadbirlar toʻgʻrisida” 2025-yil 8-oktabrdagi PF-181-son Farmoni ijrosini taʼminlash, shuningdek, issiqxona xoʻjaliklarini rivojlantirish va faoliyati samaradorligini oshirishga qaratilgan dasturni ishlab chiqish ishlarini muvofiqlashtirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Issiqxona xoʻjaliklari faoliyati samaradorligini oshirish va eksport hajmini koʻpaytirishga doir qoʻshimcha chora-tadbirlar toʻgʻrisida” 2025-yil 8-oktabrdagi PF-181-son Farmoniga muvofiq: xalqaro konsalting kompaniyalarini jalb qilgan holda Issiqxona xoʻjaliklarini rivojlantirish va faoliyati samaradorligini oshirishga qaratilgan dasturni ishlab chiqish va bunda samarali boshqaruv tizimini yoʻlga qoʻyishga masʼul tashkilot taʼsis etish belgilangani; Issiqxona xoʻjaliklarini rivojlantirish va faoliyati samaradorligini oshirishga qaratilgan dasturni ishlab chiqish ishlarini muvofiqlashtirish maqsadida Oʻzbekiston Respublikasi Prezidentining “Respublika ijro etuvchi hokimiyat organlarining faoliyatiga raqamlashtirishni keng joriy etish hisobiga boshqaruv shtat birliklari sonini maqbullashtirish chora-tadbirlari toʻgʻrisida” 2025-yil 4-oktabrdagi PF-178-son Farmoni bilan Qishloq xoʻjaligi vazirligi tizimidagi tashkilotlardan qisqartirilgan shtat birliklari hisobidan Vazirlar Mahkamasi huzurida 6 ta shtat birligidan iborat loyiha ofisi tashkil etish belgilangani maʼlumot uchun qabul qilinsin. 2. Issiqxona xoʻjaliklarini rivojlantirish va faoliyati samaradorligini oshirishga qaratilgan dasturni ishlab chiqish ishlarini muvofiqlashtirish boʻyicha loyiha ofisi (keyingi oʻrinlarda — Loyiha ofisi) xodimlarining cheklangan soni hamda mehnatga haq toʻlash miqdori ilovaga muvofiq tasdiqlansin. 3. Belgilab qoʻyilsinki: Loyiha ofisi Vazirlar Mahkamasi huzurida alohida yuridik shaxs sifatida tashkil etiladi; Loyiha ofisi rahbari va xodimlari belgilangan tartibda Vazirlar Mahkamasi tomonidan lavozimga tayinlanadi va lavozimidan ozod etiladi; Loyiha ofisi oʻz faoliyatida Vazirlar Mahkamasining Investitsiyalar, eksport, savdo, qishloq va suv xoʻjaligi masalalari kotibiyatiga hisobdor boʻladi. 4. Quyidagilar Loyiha ofisining asosiy vazifalari etib belgilansin: Issiqxona xoʻjaliklarini rivojlantirish va faoliyati samaradorligini oshirishga qaratilgan dasturga (keyingi oʻrinlarda — Dastur) qoʻyiladigan talablar va texnik shartlarni belgilash hamda Dasturni ishlab chiqishni tashkil etish va muvofiqlashtirish; xalqaro tashkilotlar va moliya institutlari, shuningdek, xalqaro baholash tashkilotlari va konsalting kompaniyalarining issiqxona xoʻjaliklarini rivojlantirish va faoliyati samaradorligini oshirish boʻyicha bergan tavsiyalarini umumlashtirish, tahlil qilish hamda maqbul tashabbuslarni amaliyotga joriy etishni taʼminlash; issiqxona xoʻjaliklarini rivojlantirish va faoliyati samaradorligini oshirish masalalarini institutsional tahlil qilish va islohotlarning asosiy yoʻnalishlarini belgilash. 5. Loyiha ofisi faoliyatini moliyalashtirish manbalari etib quyidagilar belgilansin: Oʻzbekiston Respublikasi Davlat budjeti mablagʻlari; yuridik va jismoniy shaxslarning, shu jumladan, norezidentlarning homiylik xayriyalari; xalqaro moliya institutlari va xorijiy hukumat moliya tashkilotlarining grantlari hamda texnik koʻmaklari; qonunchilik hujjatlari bilan taqiqlanmagan boshqa manbalar. Loyiha ofisini saqlash xarajatlari Oʻzbekiston Respublikasi respublika budjetidan Vazirlar Mahkamasiga ajratilgan mablagʻlar doirasida moliyalashtiriladi. Oʻzbekiston Respublikasi Iqtisodiyot va moliya vazirligi zaruratga koʻra Loyiha ofisini saqlash xarajatlari uchun hisob-kitoblarga asosan qoʻshimcha mablagʻ ajratilishini taʼminlasin. 6. Oʻzbekiston Respublikasi Qishloq xoʻjaligi vazirligi Iqtisodiyot va moliya vazirligi bilan birgalikda ikki hafta muddatda: Loyiha ofisi toʻgʻrisidagi nizomni, shtatlar jadvalini va xarajatlar smetasini ishlab chiqsin hamda tasdiqlash uchun belgilangan tartibda Vazirlar Mahkamasiga kiritilishini taʼminlasin; Loyiha ofisi rahbar va mutaxassis lavozimlariga nomzodlar boʻyicha Vazirlar Mahkamasiga takliflar kiritsin. 7. Loyiha ofisi Oʻzbekiston Respublikasi Qishloq xoʻjaligi vazirligining Toshkent viloyati Qibray tumani Universitet koʻchasi 2-uy manzilidagi binosida tekin foydalanish huquqi asosida joylashtirilsin. Loyiha ofisi faoliyatini yoʻlga qoʻyish uchun talab etiladigan ofis jihozlari hamda kompyuter texnikalari Qishloq xoʻjaligi vazirligining budjetdan tashqari jamgʻarmasi mablagʻlari hisobidan xarid qilinishi belgilab qoʻyilsin. 8. Belgilansinki, Dastur tasdiqlanib, issiqxona xoʻjaliklarini rivojlantirish va faoliyati samaradorligini oshirish yoʻnalishida samarali boshqaruv tizimini yoʻlga qoʻyish uchun masʼul tashkilot belgilangandan soʻng Loyiha ofisi belgilangan tartibda tugatiladi. 9. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari J.A. Qoʻchqorov va J.A. Xodjayev zimmasiga yuklansin.